Predkladacia správa

Vláda na svojom zasadnutí 14. júla 2004 schválila uznesenie č. 715 k materiálu „Správa o návrhu riešenia niektorých problémov decentralizácie verejnej správy“, ktorým boli uložené úlohy jednotlivým rezortom s cieľom riešenia niektorých problémov, ktoré sa vyskytli počas procesu decentralizácie verejnej správy. 

V bode B.4. vyššie uvedeného uznesenia vláda uložila dotknutým ministerstvám určiť finančný normatív na financovanie preneseného výkonu štátnej správy na obce. Pôvodný návrh uznesenia počítal s formou nariadenia vlády. Tento spôsob použilo Ministerstvo školstva SR pri financovaní regionálneho školstva, pričom však vychádzalo z vlastného osobitného zákona. Dotknuté ústredné orgány štátnej správy, na základe stanoviska MF SR, namietali, že v rámci súčasnej právnej úpravy nie je možné realizovať financovanie preneseného výkonu pôsobnosti štátnej správy formou nariadenia vlády.

Na rokovaní splnomocnenca vlády SR pre decentralizáciu verejnej správy a zástupcov zainteresovaných rezortov, dňa 15. 8. 2005  na Úrade vlády SR,  predkladateľ navrhol riešiť vec zmenou znenia textu úlohy uznesenia, čo je aj vzhľadom na časovú náročnosť najrýchlejším riešením. Jednotlivé rezorty tak budú vychádzať zo splnomocňovacieho ustanovenia § 8 ods. 2 zákona č. 523/2004 Z. z. o rozpočtových pravidlách verejnej správy, kde sa hovorí: „rozsah a ďalšie podmienky poskytovania dotácií a spôsob ich poskytovania ustanoví všeobecne záväzný právny predpis, ktorý vydá správca kapitoly, ktorý je orgánom štátnej správy, ak nie sú ustanovené osobitným zákonom.“ S návrhom vyslovili predstavitelia ústredných orgánov štátnej správy  súhlas. Pri konečnej formulácii textu ešte prebehli konzultácie s MPSVaR SR, MV SR a MDPaT SR. Osobitným prípadom je MPSVaR SR, na ktorého úseku správy by sa mala prenesená štátna správa obcami vykonávať od 1. 1. 2006; v súčasnosti je však v legislatívnom procese návrh zákona, ktorý toto odďaľuje až na 1. 1. 2008, preto je pri termíne vykonania zvolený aj druhý termín, všeobecný, platný aj pre ďalšie prípady prenosu kompetencií v režime preneseného výkonu štátnej správy

Nová úloha B.4 ukladá ako náležitosť všeobecne záväzného právneho predpisu aj to, že okrem určenia dotácie musí povinne obsahovať aj finančné ohodnotenie jednotky výkonu na danom úseku správy (finančný normatív), aby tak bolo jasné, z čoho sa pri určení celkovej sumy dotácie vychádzalo. Návrhom sa sprehľadní a odstránia sa pochybnosti o dostatočnom financovaní preneseného výkonu pôsobnosti štátnej správy obcami a vyššími územnými celkami. 

Materiál nemá dopad na rozpočty verejnej správy, na zamestnanosť ani na životné prostredie. Zásadnú pripomienku uplatnilo MDPaT SR, na rokovaní s ministrom dňa 14. 9. 2005 MDPaT SR od svojej zásadnej pripomienky ustúpilo. Materiál je predkladaný na rokovanie vlády SR bez rozporov.